Motoris beboet oor spoed; vas na hy wéér jaag | Maroela Media
ŉ Motoris wat deur die Ekurhuleni-metropolisie van die pad afgetrek en beboet is vir ŉ spoedoortreding, is oomblikke daarna in hegtenis geneem nadat hy weer ŉ spoedoortreding begaan het.
Insp. Kobeli Mokheseng, woordvoerder van die Ekurhuleni-metropolisie, het gesê die bestuurder van ŉ wit VW Polo is op die R23 in Brakpan van die pad afgetrek nadat hy teen 104 km/h in ŉ 80 km/h-sone gery het. Die man is met R800 beboet.
Mokheseng het gesê die motoris het nadat hy die boete ontvang het weggejaag, en is weer betrap waar hy die keer 117 km/h gery het. Beamptes van die verkeerspolisie het hom agternagesit en in hegtenis geneem.
Volgens Mokheseng is die man een van 15 mense wat Sondagoggend in hegtenis geneem is en van roekelose of nalatige bestuur aangekla is. Die verdagtes sal binnekort in die Brakpan-landdroshof verskyn.
Toegesluit vir so n lae spoed?